Мяняецца час — мяняецца сітуацыя. Яшчэ гадоў дзесяць таму бібліятэчная справа ў рэгіёнах падавалася (і не беспадстаўна!) крыху інертнай. Бібліятэкары з недаверам ставіліся да камп’ютарнай тэхнікі, цвёрда адстойвалі “гонар мундзіра”: з-за бібліятэчнай кафедры — ні паўкроку, маўляў, наша найпершая справа: каталагізацыя ды бібліяграфічнае апісанне. Цяпер “карцінка” зусім іншая: работнікі выйшлі з-за стэлажоў і пайшлі ў народ. Ды так, што ў нечым нават клубнікаў абагналі. Па маім цвёрдым перакананні, на актыўнасць апошніх адмоўна паўплывала скасаванне рэспубліканскіх конкурсаў паміж клубнымі ўстановамі. А іх, гэтых конкурсаў, павінна быць шмат, у тым ліку — і паміж мабільнымі ўстановамі культуры. Пачакаем, мо час зменіцца ў бок больш шчодрага фінансавання рэгіянальнай культуры.